CELEX: 
Language: fi
Date: 2020-09-01 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) N:o 648/2012 täydentämisestä annetun delegoidun asetuksen (EU) N:o 876/2013 muuttamisesta keskusvastapuolten kollegioiden kokoonpanon, toiminnan ja hallinnoinnin osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Euroopan arvopaperimarkkinaviranomainen (ESMA) julkaisi 27. syyskuuta 2012 ehdotuksensa keskusvastapuolten kollegioita koskeviksi teknisiksi sääntelystandardeiksi asetuksen (EU) N:o 648/2012 18 artiklan 6 kohdan nojalla. Komissio hyväksyi ne tietyin mukautuksin keskusvastapuolten kollegioista 28. toukokuuta 2013 annetulla komission delegoidulla asetuksella (EU) N:o 876/2013.
            
            
               Asetusta (EU) N:o 648/2012 muutettiin äskettäin 23. lokakuuta 2019 annetulla Euroopan parlamentin ja neuvoston asetuksella (EU) 2019/2099 keskusvastapuolten toimilupamenettelyjen ja niihin osallistuvien viranomaisten sekä kolmansien maiden keskusvastapuolten tunnustamista koskevien vaatimusten osalta (EMIR 2.2). Asetuksen (EU) N:o 648/2012, sellaisena kuin se on muutettuna, 18 artiklan 6 kohdassa uusittiin ESMA:n toimeksianto valmistella yhteistyössä EKPJ:n kanssa luonnoksia teknisiksi sääntelystandardeiksi, joissa yksilöidään edellytykset, joiden perusteella unionin valuuttoja pidetään tärkeimpinä, sekä keskusvastapuolten kollegioiden toimintaa koskevien käytännön järjestelyjen yksityiskohdat.
            
            
               Kollegioiden menettelyjen unionin laajuisen johdonmukaisuuden varmistamiseksi EMIR 2.2 ‑asetuksen mukaan olisi täsmennettävä ja vakioitava kirjalliset sopimukset, joissa määritetään kollegioiden toimintaa koskevat käytännön järjestelyt. Kollegioiden jäsenten aseman edistämiseksi jäsenille olisi annettava oikeus osallistua kollegioiden kokousten esityslistojen valmisteluun.
            
            
               ESMA:n ehdotus sisältää muutoksia komission delegoituun asetukseen (EU) N:o 876/2013. Muutosten tavoitteena on helpottaa keskusvastapuolten kollegioiden sujuvaa mukautumista muutettuihin säännöksiin.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Delegoituun asetukseen ehdotetut muutokset ovat yksinkertaisia ja soveltamisalaltaan rajoitettuja. Lisäksi ne koskevat ainoastaan toimivaltaisia viranomaisia eivätkä aseta markkinatoimijoille lisävaatimuksia. Helpottaakseen keskusvastapuolten kollegioiden asianmukaista mukautumista EMIR-asetuksen uusiin säännöksiin mahdollisimman pian ESMA ei sen vuoksi ole järjestänyt avointa julkista kuulemista ESMA-asetuksen 10 artiklan 1 kohdan mukaisesti. ESMA:n arvopaperimarkkina-alan osallisryhmää on kuitenkin kuultu, ja se ei esittänyt huomautuksia.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Delegoidun säädöksen luonnos perustuu ESMA:n ehdotusluonnokseen eikä sitä ole muutettu.
            
            
               Delegoidun säädöksen luonnoksessa ehdotetaan seuraavia muutoksia komission delegoituun asetukseen (EU) N:o 876/2013:
            
            
               –Delegoidun asetuksen 2 artiklaan lisätään uusi 4 a kohta, jossa otetaan huomioon asetuksen (EU) N:o 648/2012 18 artiklan 2 kohdassa tehdyt muutokset ja täsmennetään menettely, jonka mukaisesti asetuksen (EU) N:o 648/2012 18 artiklan 2 kohdan ca alakohdassa tarkoitetut toimivaltaiset viranomaiset ja i alakohdassa tarkoitetut liikkeeseen laskevat keskuspankit voivat hakea kollegion jäsenyyttä äänioikeudettomina jäseninä. Siinä täsmennetään, että tällaisten viranomaisten olisi haettava jäsenyyttä keskusvastapuolen toimivaltaiselta viranomaiselta. Jos toimivaltainen viranomainen hylkää pyynnön, sen on esitettävä syyt siihen.
            
            
               –Delegoidun asetuksen 3 artiklan 4 kohtaa muutetaan lisäämällä siihen viittaus asetuksen (EU) N:o 648/2012 18 artiklan 2 kohdan uuteen i alakohtaan eli keskuspankkeihin, jotka laskevat liikkeeseen muita kuin tärkeimpiä valuuttoja.
            
            
               –Delegoidun asetuksen 3 artiklaan lisätään uusi 6 kohta, jossa otetaan huomioon asetuksen (EU) N:o 648/2012 19 artiklan 3 kohdan kolmannessa alakohdassa tehdyt muutokset, joissa täsmennetään, että EKP:llä on kaksi ääntä kollegiossa, jos se on kollegion jäsen asetuksen (EU) N:o 648/2012 18 artiklan 2 kohdan c ja h alakohdan nojalla. Lisäksi siinä otetaan huomioon asetuksen (EU) N:o 648/2012 18 artiklan 5 kohdan toisen alakohdan i alakohdassa oleva äänestysmenettelyä koskeva toimeksianto.
            
            
               –Delegoidun asetuksen 4 artiklaan lisätään uudet alakohdat, joissa otetaan huomioon asetuksen (EU) N:o 648/2012 18 artiklan 5 kohdan toisen alakohdan ii ja v alakohdassa oleva toimeksianto, joka koskee kollegion kokousten esityslistan vahvistamista ja asianmukaisia vähimmäismääräaikoja kollegion jäsenten suorittamalle asiaankuuluvien asiakirjojen arvioinnille; sekä asetuksen (EU) N:o 648/2012 18 artiklan 4 kohdan viimeisessä alakohdassa tehdyt muutokset, joissa täsmennetään, että kollegion jäsenillä on oikeus osallistua kollegion kokousten esityslistan laatimiseen. Siinä määritellään määräajat, joiden kuluessa kollegion kokousten esityslistat on jaettava ja viimeisteltävä. Siinä esitetään myös yksityiskohtaisesti kollegioiden kokousten pöytäkirjojen kirjaamista ja jakelua koskeva menettely.
            
            
               –Delegoidun asetuksen 4 artiklan 5 kohdan toista alakohtaa muutetaan asetuksen (EU) N:o 648/2012 18 artiklan 5 kohdan toisen alakohdan iii alakohdassa olevan kollegion kokousten tiheyttä koskevan toimeksiannon huomioon ottamiseksi täsmentämällä, että kollegion jäsenet voivat pyytää kollegion kokouksen järjestämistä.
            
            
               –Delegoidun asetuksen 4 artiklaan lisätään uusi 8 kohta, jossa täsmennetään asetuksen (EU) N:o 648/2012 18 artiklan 5 kohdan toisen alakohdan i alakohdassa olevan äänestysmenettelyä koskevan toimeksiannon huomioon ottamiseksi, että äänestys voidaan suorittaa kirjallisella menettelyllä.
            
            
               –Delegoidun asetuksen 5 artiklan 2 kohtaa muutetaan sen selventämiseksi, että keskusvastapuolen toimivaltaisen viranomaisen olisi annettava tietoja kollegion jäsenille.
            
            
               –Delegoidun asetuksen 5 artiklan 2 kohtaan lisätään uusi r alakohta, jossa viitataan ulkoistamisjärjestelyihin asetuksen (EU) N:o 648/2012 18 artiklan 1 kohdassa tehdyn muutoksen huomioon ottamiseksi.
            
         
         
            
               –Delegoidun asetuksen 5 artiklan 2 kohtaan lisätään uusi s alakohta, jolla lisätään viittaus muutoksiin keskusvastapuolen osapuolivaatimuksissa, määritysosapuolimalleissa ja tilien erottelumalleissa.
            
            
               –Delegoidun asetuksen 5 artiklan 2 kohtaan lisätään uusi t alakohta, jolla lisätään viittaus keskusvastapuolen maksukyvyttömyyden hallintamenettelyjen muutoksiin ja raportteihin testeistä, joita keskusvastapuoli on tehnyt maksukyvyttömyyden hallintamenettelyilleen asetuksen (EU) N:o 648/2012 49 artiklan 2 kohdan mukaisesti.
            
            
               –Delegoidun asetuksen 5 artiklan 2 kohtaan lisätään uusi u alakohta, jossa viitataan muutoksiin keskusvastapuolen maksu- ja selvitysjärjestelyissä.
            
            
               –Delegoidun asetuksen 5 artiklaan lisätään uusi 5 kohta, jossa otetaan huomioon asetuksen (EU) N:o 648/2012 18 artiklan 5 kohdan toisen alakohdan vi alakohdassa olevan kollegion jäsenten väliseen viestintään liittyvän toimeksiannon aiheuttamat muutokset. Siinä täsmennetään, että luottamukselliset tiedot olisi toimitettava suojattuja viestintävälineitä käyttäen ja että kollegion jäsenille olisi aina tiedotettava tasapuolisesti.
            
            
               –Delegoituun asetukseen lisätään uusi uudelleentarkastelua ja arviointia koskeva 5 a artikla, jossa otetaan huomioon asetuksen (EU) N:o 648/2012 18 artiklan 5 kohdan toisen alakohdan v alakohdassa olevan toimeksiannon aiheuttamat muutokset. Siinä täsmennetään, että keskusvastapuolen toimivaltaisen viranomaisen olisi toimitettava asetuksen (EU) N:o 648/2012 21 artiklan 4 kohdan mukainen raportti kollegiolle asianmukaisessa määräajassa ja että kollegion jäsenten olisi voitava ottaa esiin uudelleentarkasteluun tai arviointiin liittyviä kysymyksiä tai huolenaiheita.
            
            
               KOMISSION DELEGOITU ASETUS (EU) …/…,
            
            
               annettu 1.9.2020,
            
            
               Euroopan parlamentin ja neuvoston asetuksen (EU) N:o 648/2012 täydentämisestä annetun delegoidun asetuksen (EU) N:o 876/2013 muuttamisesta keskusvastapuolten kollegioiden kokoonpanon, toiminnan ja hallinnoinnin osalta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012
                  1
                ja erityisesti sen 18 artiklan 6 kohdan,
            
            
               sekä katsoo seuraavaa:
            
            
               (1)Asetusta (EU) N:o 648/2012 on muutettu Euroopan parlamentin ja neuvoston asetuksella (EU) 2019/2099
                  2
                muun muassa keskusvastapuolten toimilupamenettelyjen ja niihin osallistuvien viranomaisten sekä kolmansien maiden keskusvastapuolten tunnustamista koskevien vaatimusten osalta. Näihin muutoksiin sisältyy muutoksia keskusvastapuolten kollegioiden kokoonpanoon, toimintaan ja hallinnointiin. Nämä muutokset olisi otettava huomioon komission delegoidussa asetuksessa (EU) N:o 876/2013
                  3
               .
            
            
               (2)Asetuksen (EU) N:o 648/2012 18 artiklan 2 kohdan ca ja i alakohdan mukaan keskusvastapuolen toimivaltaisen viranomaisen on toimitettava täydelliset ja yksityiskohtaiset perustelut kirjallisesti, jos se ei suostu toimivaltaisen viranomaisen tai liikkeeseen laskevan keskuspankin esittämään kollegioon osallistumista koskevaan pyyntöön. Tehokkuuden ja oikeusvarmuuden vuoksi on tärkeää, että nämä perustelut esitetään kohtuullisessa määräajassa.
            
            
               (3)Asetuksen (EU) N:o 648/2012 19 artiklan 3 kohdan mukaisesti Euroopan keskuspankilla, jäljempänä ’EKP’, on kaksi ääntä, jos se on keskusvastapuolen kollegion jäsen sekä yhteiseen valvontamekanismiin kuuluvien luottolaitosten vakavaraisuusvalvontaan liittyvien tehtävien puitteissa että määritettyjen rahoitusvälineiden kannalta yhden tärkeimmän unionin valuutan liikkeeseen laskevana keskuspankkina. EKP:n asianmukaisen edustuksen huomioon ottamiseksi olisi säädettävä, että tällaisissa tapauksissa EKP:llä olisi oltava kaksi äänioikeutettua osallistujaa. 
            
            
               (4)On tarpeen varmistaa asiakirja-aineiston toimiva kulku kollegion jäsenten välillä ja antaa kollegion jäsenille riittävästi aikaa valmistautua kollegion kokouksiin. Keskusvastapuolen toimivaltaisen viranomaisen olisi sen vuoksi toimitettava kollegion kokouksen esityslista ja kaikki kokouksen valmistelun kannalta merkitykselliset tiedot hyvissä ajoin etukäteen.
            
            
               (5)Kollegioiden moitteettoman toiminnan ja sen varmistamiseksi, että kollegio kokoontuu säännöllisesti, keskusvastapuolten kollegion kokous olisi pidettävä vähintään kerran vuodessa. Kollegion jäsenet voivat myös pyytää keskusvastapuolten kollegion kokoontumista, kun he pitävät kokousta tarpeellisena.
            
            
               (6)Kollegion fyysinen kokous ei välttämättä ole aina mahdollinen. Keskusvastapuolen kollegion olisi sen vuoksi voitava äänestää kirjallista menettelyä noudattaen, jos keskusvastapuolen toimivaltainen viranomainen katsoo sen aiheelliseksi tai kollegion jäsen pyytää sitä.
            
            
               (7)Asetuksen (EU) N:o 648/2012, sellaisena kuin se on muutettuna asetuksella (EU) 2019/2099, 18 artiklan 1 kohdassa annetaan keskusvastapuolten kollegioille uusia vastuita, myös ulkoistamisjärjestelyjen osalta. Keskusvastapuolen toimivaltaisen viranomaisen olisi sen vuoksi annettava kollegion jäsenille tietoja mahdollisista muutoksista keskusvastapuolen ulkoistamisjärjestelyissä riskienhallintaan liittyvien merkittävien toimintojen osalta.
            
         
         
            
               (8)Jotta kollegio voisi hoitaa tehtävänsä, keskusvastapuolen toimivaltaisen viranomaisen olisi annettava kollegion jäsenille tietoja muutoksista keskusvastapuolen osapuolivaatimuksissa, määritysosapuolimalleissa, tilien erottelumalleissa, keskusvastapuolen maksukyvyttömyyden hallintamenettelyissä ja keskusvastapuolen maksu- ja selvitysjärjestelyissä sekä raportoitava keskusvastapuolen asetuksen (EU) N:o 648/2012 49 artiklan 2 kohdan mukaisesti suorittamasta maksukyvyttömyyttä koskevien menettelyjensä testaamisesta.
            
            
               (9)Luottamuksellisten tietojen suojaamiseksi ja sen varmistamiseksi, että kollegion jäsenille tiedotetaan tasapuolisesti, luottamuksellisia tietoja olisi vaihdettava turvallisilla välineillä.
            
            
               (10)Jotta kollegion jäsenillä olisi riittävästi aikaa valmistautua keskusvastapuolten kollegion kokoukseen ja jotta he voisivat ottaa esiin asetuksen (EU) N:o 648/2012 21 artiklassa tarkoitettuun toimivaltaisen viranomaisen suorittamaan uudelleentarkasteluun tai arviointiin liittyviä kysymyksiä tai huolenaiheita, kyseisen artiklan 4 kohdassa tarkoitetut tiedot olisi toimitettava kollegion jäsenille riittävän ajoissa, jotta he voivat tarkastella kyseisiä tietoja ja keskustella niistä etukäteen.
            
            
               (11)Sen vuoksi delegoitua asetusta (EU) N:o 876/2013 olisi muutettava.
            
            
               (12)Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen on toimittanut komissiolle kuultuaan Euroopan keskuspankkijärjestelmää.
            
            
               (13)Muutokset ovat soveltamisalaltaan rajallisia ja koskevat ainoastaan toimivaltaisia viranomaisia asettamatta markkinatoimijoille lisävaatimuksia. Lisäksi on tärkeää, että keskusvastapuolten kollegiot voivat mukautua mahdollisimman pian asetuksella (EU) 2019/2099 käyttöön otettuihin uusiin vaatimuksiin. Koska muutosten soveltamisala ja vaikutukset ovat rajalliset ja niitä on sovellettava kiireellisesti, Euroopan arvopaperimarkkinaviranomainen katsoi olevan täysin suhteetonta järjestää avoimet julkiset kuulemiset niistä teknisten sääntelystandardien luonnoksista, joihin tämä asetus perustuu, ja analysoida niihin mahdollisesti liittyvät kustannukset ja hyödyt. Euroopan arvopaperimarkkinaviranomainen on kuitenkin pyytänyt neuvoja Euroopan parlamentin ja neuvoston asetuksen (EU) N:o 1095/2010
                  4
                37 artiklan mukaisesti perustetulta arvopaperimarkkina-alan osallisryhmältä, 
            
            
               ON HYVÄKSYNYT TÄMÄN ASETUKSEN:
            
            
               1 artikla 
               Delegoidun asetuksen (EU) N:o 876/2013 muuttaminen
            
            
               Muutetaan delegoitu asetus (EU) N:o 876/2013 seuraavasti:
            
            
               1)Lisätään 2 artiklaan 4 a kohta seuraavasti:
            
            
               ”4 a.
                     Asetuksen (EU) N:o 648/2012 18 artiklan 2 kohdan ca alakohdassa tarkoitettujen toimivaltaisten viranomaisten ja mainitun asetuksen 18 artiklan 2 kohdan i alakohdassa tarkoitettujen liikkeeseen laskevien keskuspankkien, jotka haluavat osallistua kollegioon, on toimitettava perusteltu pyyntö keskusvastapuolen toimivaltaiselle viranomaiselle. Keskusvastapuolen toimivaltaisen viranomaisen on 20 kalenteripäivän kuluessa pyynnön vastaanottamisesta joko toimitettava pyynnön esittäneelle toimivaltaiselle viranomaiselle tai keskuspankille jäljennös kirjallisesta sopimuksesta tarkastelua ja hyväksymistä varten tai perusteltava kirjallisesti, miksi pyyntö on hylätty.”
            
            
               2)Korvataan 3 artiklan 4 kohta seuraavasti:
            
            
               ”4.
                     Jos viranomaisella on oikeus osallistua kollegioon useamman kuin yhden alakohdan nojalla, kun on kyse asetuksen (EU) N:o 648/2012 18 artiklan 2 kohdan c–i alakohdasta, se voi nimetä ylimääräisiä osallistujia, joilla ei ole äänioikeutta.”
            
            
               3)Lisätään 3 artiklaan 6 kohta seuraavasti:
            
            
               ”6.
                     Poiketen siitä, mitä 4 ja 5 kohdassa säädetään, EKP voi nimetä kaksi äänioikeutettua osallistujaa, jos se on kollegion jäsen sekä asetuksen (EU) N:o 648/2012 18 artiklan 2 kohdan c että h alakohdan nojalla.”
            
            
               4)Lisätään 4 artiklan 4 kohtaan alakohdat seuraavasti:
            
            
               ”Sovellettaessa b alakohtaa keskusvastapuolen toimivaltaisen viranomaisen on toimitettava esityslistaluonnos jokaista kollegion kokousta varten, kriisitilanteissa kutsuttuja kokouksia lukuun ottamatta, hyvissä ajoin ennen kutakin kokousta, jotta kollegion jäsenet voivat osallistua esityslistan laatimiseen erityisesti lisäämällä kohtia esityslistaan.
            
            
               Keskusvastapuolen toimivaltaisen viranomaisen on viimeisteltävä esityslista ja toimitettava se kollegion jäsenille riittävän ajoissa ennen kollegion kokousta. Keskusvastapuolen toimivaltaisen viranomaisen ja muiden kollegion jäsenten on toimitettava kaikki kollegion kokouksessa käsiteltävät tiedot hyvissä ajoin ennen kokousta.
            
            
               Sovellettaessa c alakohtaa keskusvastapuolen toimivaltaisen viranomaisen on toimitettava kokousten pöytäkirjat kollegion jäsenille niin pian kokousten jälkeen kuin se on käytännössä mahdollista ja annettava jäsenille riittävästi aikaa kommentoida niitä.”
            
            
               5)Lisätään 4 artiklan 5 kohtaan alakohta seuraavasti:
            
         
         
            
               ”Kollegion jäsenet voivat pyytää, että keskusvastapuolen toimivaltainen viranomainen pitää kollegion kokouksen. Keskusvastapuolen toimivaltaisen viranomaisen on perusteltava asianmukaisesti tällaisen pyynnön hylkääminen.”
            
            
               6)Lisätään 4 artiklaan 8 kohta seuraavasti:
            
            
               ”8.
                     Kollegio voi äänestää kirjallista menettelyä noudattaen keskusvastapuolen toimivaltaisen viranomaisen ehdotuksesta tai kollegion jäsenen pyynnöstä.”
            
            
               7)Muutetaan 5 artiklan 2 kohta seuraavasti:
            
            
               a)Korvataan johdantolause seuraavasti:
            
            
               ”Keskusvastapuolen toimivaltaisen viranomaisen on toimitettava kollegion jäsenille ainakin seuraavat tiedot:”.
            
            
               b)Lisätään alakohdat seuraavasti:
            
            
               ”r)muutokset keskusvastapuolen ulkoistamisjärjestelyissä riskienhallintaan liittyvien merkittävien toimintojen osalta;
            
            
               s)muutokset keskusvastapuolen osapuolivaatimuksissa, määritysosapuolimalleissa ja tilien erottelumalleissa;
            
            
               t)muutokset keskusvastapuolen maksukyvyttömyyttä koskevissa menettelyissä ja keskusvastapuolen asetuksen (EU) N:o 648/2012 49 artiklan 2 kohdan mukaisesti suorittamaa maksukyvyttömyyttä koskevien menettelyjensä testausta koskevat raportit;
            
            
               u)muutokset keskusvastapuolen maksu- ja selvitysjärjestelyissä.”
            
            
               8)Lisätään 5 artiklaan 6 kohta seuraavasti:
            
            
               ”6.
                     Kollegion jäsenten on vaihdettava luottamuksellisia tietoja suojattuja viestintävälineitä käyttäen ja tasapuolisesti.”
            
            
               9)Lisätään 5 a artikla seuraavasti:
            
            
               ”5 a artikla 
               Kollegion jäsenten panos uudelleentarkasteluun ja arviointiin
            
            
               1.
                     Asetuksen (EU) N:o 648/2012 21 artiklan 4 kohdassa tarkoitetut tiedot on toimitettava kollegion jäsenille hyvissä ajoin, jotta he voivat tarkastella niitä ja keskustella niistä ennen kollegion seuraavaa kokousta.
            
            
               2.
                     Kollegion jäsenet voivat ottaa esiin mitä tahansa kysymyksiä tai huolenaiheita, joita heillä saattaa olla asetuksen (EU) N:o 648/2012 21 artiklassa tarkoitetusta keskusvastapuolen toimivaltaisen viranomaisen suorittamasta uudelleentarkastelusta tai arvioinnista. Keskusvastapuolen toimivaltaisen viranomaisen on otettava tällaiset kysymykset tai huolenaiheet mahdollisuuksien mukaan huomioon ja ilmoitettava ne esittäneelle kollegion jäsenelle, miten ne on otettu huomioon.”
            
            
               2 artikla 
               Voimaantulo
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. 
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
         
         
            
               Tehty Brysselissä 1.9.2020
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 201, 27.7.2012, s. 1.
               
               
                  
                     (2)
                  
                        Euroopan parlamentin ja neuvoston asetus (EU) 2019/2099, annettu 23 päivänä lokakuuta 2019, asetuksen (EU) N:o 648/2012 muuttamisesta keskusvastapuolten toimilupamenettelyjen ja niihin osallistuvien viranomaisten sekä kolmansien maiden keskusvastapuolten tunnustamista koskevien vaatimusten osalta (EUVL 322, 12.12.2019, s.1).
               
               
                  
                     (3)
                  
                        Komission delegoitu asetus (EU) N:o 876/2013, annettu 28 päivänä toukokuuta 2013, Euroopan parlamentin ja neuvoston asetuksen (EU) N:o 648/2012 täydentämisestä keskusvastapuolten kollegioita koskevien teknisten sääntelystandardien osalta (EUVL L 244, 13.9.2013, s. 19).
               
               
                  
                     (4)
                  
                        Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).